**Ninsoare**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

După geam mută se zbate

Și-ncâlcită o ninsoare

Ca un suflet ce dreptate

Vrea să aibă-n căutare.

Ori un gând ce nu pricepe

De ce e în nerăspunsuri

Coborând molatec de pe

Deznădejdea din apusuri.

Se învolbură, frământă

Fără glas ca vremea oarbă

Pe-unde cei ce nu cuvântă

Se perindă fără grabă.

Și se duc prin amintire

Mai uitați sub stratul rece

Cum îți pare c-o Iubire

Vrea din viața ta să plece.

Iar tu n-ai nici o putere

S-o reții cumva să fie

De-i dai drumul cu tăcere

Să se ducă în pustie.

Fruntea-i strânsă de fereastră,

Ochii curg în întuneric...

Unde-i zarea cea albastră,

Visul gingaș și eteric?

Doar un zbucium prins la nadă,

Dar închis după zăbrele...

Eh, cădere de zăpadă

Ce-ai pierdut de plângi cu stele?!

Victor Bragagiu